Source: http://csmbucuresti.ro/handbal-feminin-csm-bucuresti-a-pierdut-partida-retur-de-la-larvik/
Timestamp: 2017-05-29 03:52:05+00:00

Document:
Handbal feminin. CSM Bucuresti a pierdut partida retur cu Larvik | Clubul Sportiv Municipal Bucuresti
Handbal feminin. CSM Bucuresti a pierdut partida retur cu Larvik
CSM București a pierdut primul meci din 2017, după ce a fost învinsă de Larvik cu 35-33, într-un meci din Grupa 2 a Ligii Campionilor. În urma acestui rezultat, campioana României a rămas pe locul 4 în clasament, fiind acum la 3 puncte distanță de echipa din Norvegia, cu 2 etape rămase de disputat din faza grupelor principale.
Tigroaicele au plecat cu dorința de a câștiga această partidă și au început destul de bine, cu două goluri marcate consecutiv de Linnea Torstensson și un 4-1 după numai 4 minute de joc. Larvik a răspuns cu Amanda Kurtovic, care s-a deplasat până în partea stângă a atacului norvegian pentru a arunca la poartă, dar și cu un joc foarte bun cu pivotul, Frafjord apărând în dese rânduri la finalizare. Și totuși, linia de 9 metri a CSM București a fost peste adversară în primele 15 minute, astfel că fetele lui Aurelian Roșca s-au desprins la 10-6. Un time-out cerut de gazde a schimbat însă cursul jocului. Larvik a iuțit ritmul, campioana României s-a precipitat puțin în atac, iar egalitatea a fost restabilită în minutul 18, scor 11-11. De la acest scor, cele două echipe au mers cap la cap până la pauză, 18-18. Apărarea a fost depășită în multe rânduri, iar la nivelul porții CSM a avut cifre scăzute, cu procentaj de 10%.
După pauză, Tigroaicele au intrat puțin relaxate, iar Larvik s-a desprins la 22-18. Aurelian Roșca a reacționat cu un time-out, echipa a revenit la 23-24 în minutul 41, dar nu a avut constanță și a fost penalizată din nou de Larvik, care s-a dus la șase lungimi pe tabela de marcaj, 30-24 (min. 47). CSM București s-a așezat mai bine în apărare în ultimele 10 minute, Paula Ungureanu a avut trei parade, dar campioana României nu a reușit decât să revină la un gol în spatele adversarei, 33-34. Larvik a avut nervii mai tari pe final și a obținut o victorie mare, cu 35-33.
Aurelian Roșca, antrenor CSM București
”Am reușit să avem un atac mult mai bun față de meciul tur, dar în faza de apărare nu am fost foarte agresivi, mai ales în zona centrală, unde le-am permis adversarilor să arunce prea ușor. La începutul reprizei secunde n-am avut un tempo pe măsură, Larvik a înscris câteva goluri ușoare pe contraatac și s-a desprins”
Larvik – CSM București 35-33 (18-18)
Toft, Hasanic – portari; Anja Hammerseng Edin, Frafjord 4, Breivang, Gro Hammerseng Edin, Riegelhuth 3, Johansen, Breistol, Lowe, Stange 2, T. Mork 4, Kurtovic 5, Rosten
Ungureanu, Grubisic, Iordache – portari; Gullden 7, Curea 1, Dache, Ayglon 4, Bazaliu, Brădeanu 1, Tostensson 5, Martin 8, Manea, Niombla 4, Lobach 2, Mehmedovic 1, Bohme
Următorul meci al echipei CSM București în Liga Campionilor este programat vineri, de la ora 20:00, cu Krim Ljubljana. Jocul se va desfășura în Sala Polivalentă, iar cu un succes Tigroaicele se califică matematic în sferturile de finală.
Leave us a reply Cancel replyYou must be logged in to post a comment.	Abonare newsletter	CITIȚI ÎN CONTINUARE 29-05-2017 Tigrii obtin medaliile de bronz in SuperLiga CEC Bank 27-05-2017 Tigrii intalnesc Steaua in finala mica a SuperLigii CEC Bank 25-05-2017 Tigrii trec de Turda si se vor infrunta in finala cu Dinamo Senioare
©2016 CSM Bucuresti | Toate drepturile rezervate. Powered by IPEXPERT Like & sharehttp://csmbucuresti.ro/handbal-feminin-csm-bucuresti-a-pierdut-partida-retur-de-la-larvik/">

References: CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM